Steve Hofmeyr op Kerkplein om oom Paul te beskerm – praag.co.za — 20 jaar jonk!
Hofmeyr sê hy wil verdere vandalisme by erfenisgebiede verhoed. Die sanger het op Twitter bevestig dat hy die protes sal bywoon.
Protesoptrede word na wat berig word ook beplan by die Jan van Riebeeck-standbeeld in Kaapstad en die Paul Kruger-standbeeld in Rustenburg.
Die Mangaung Metro in Bloemfontein het intussen 'n week-lange gesprek oor die kwessie van koloniale- en apartheidsimbole en standbeelde aangekondig.
Die metro-woordvoerder, Qondile Khedama sê hulle is ook van plan om gemeenskappe in te lig oor die simboliese betekenis van simbole en standbeelde.
Daar sal byvoorbeeld inligtingsessies oor Bram Fischer gehou word om die huidige generasie te vertel van die "opheffingswerk" wat hy gedoen het.
Fischer was 'n kommunis wat 'n gewapende opstand en stedelike terreur aangemoedig het en wat homself soos 'n vrou vermom het om die veiligheidspolisie te ontsnap. Hy het die sogenaamde "stryd" namens neo-kolonialistiese rewolusionêres gevoer.
Die standbeeld van die soldaat wat sy perd water gee in sy helm, is intussen na 'n veilige plek vir bewaring geskuif.
Die beeld is vroeër deur EFF-lede van 'n oorlogsmonument in Port Elizabeth afgebreek.
Die kommunikasiehoof van die Nelson Mandela-baai metro, Roland Williams sê hulle het met die polisie gereël om hul patrollies te verskerp in gebiede waar gedenktekens voorkom.
Williams sê dis die munisipaliteit se verantwoordelikheid om erfenisbates te beskerm.
Die Universiteit van Kaapstad sal na verwagting sy besluit bekend maak om die standbeeld van Cecil John Rhodes op sy kampus te verwyder, nadat die senaat verlede week 'n voorstel goedgekeur dat die standbeeld moet weg.
Swart studente het verlede maand menslike ontlasting op die beeld uitgegooi en 'n aantal betogings en sitstakings gehou om die aandag op 'n gebrek aan transformasie by die universiteit te vestig.
Die universiteit se personeel is bykans deur die bank wit, terwyl die instelling groot gewag maak van rasvermenging in Suid-Afrika.
Indien die standbeeld verwyder word, sal dit aan die regering se erfenisowerhede oorhandig word.
Skrywer praagGepubliseer op 8 April 2015 8 April 2015 Kategorieë Afrikaanse nuus, NuusSleutelwoord anti-koloniaal, apartheid, Braam Fischer, gewapende opstand, oom Paul, stryd, terreur